Societas Linnaeana Lugdunensis
Societas Linnaeana Lugdunensis (Francogallice Société linnéenne de Lyon) est societas studiis scientiarum naturalium dicata, Lugduni sita, anno 1822 fundata. Saeculo XVIII exeunte et deinceps in variis regionibus fundatae sunt societates studiis scientiarum naturalium dicatae, in honorem Caroli Linnaei, principis botanicorum dicti, nominatae. Inter quas Societas Linnaeana Londinensis (1788 fundata) celeberrima forsitan habetur. Lugduni Societas Linnaeana anno 1822 fundata est; erant inter 19 fundatores 18 viri et una femina. Societas Linnaeana Lugdunensis tres fines sibi proponit: ut ad progressum biologiae et scientiarum Terrae per labores et scripta sociorum sociarumque conferat; ut locum creet, ubi cultores scientiarum tum professionales cum voluntarii constitutum habeant; ut de organismis vivis eorumque circumiectis omnibus nuntiat. Anno 2015 haec societas 442 socios sociasque habebat, praeter aliquot alias Societates quae etiam tamquam „membra” connumerantur. Officium Mycologicum, ubi fungi allati a mycologis determinantur, omnibus (haud tantum sociis) patet, atque ab anno 1920 in aedibus societatis semel in hebdomada fit. Est societati bibliotheca, herbarium (acronymum SLL iuxta Indicem Herbariorum), atque collectiones entomologicae, mycologicae et geologicae. Sumptibus Societatis Annales (1836–1936) atque multi libri editi sunt. Ab anno 1922 usque nunc periodicum quod Bulletin de la Société linnénne de Lyon inscribitur (1922–1931 Bulletin bimensuel de..., 1932–2016 Bulletin mensuel de..., 2016– Bulletin de...), in lucem profertur.